Eesti tunnustamise ja mittetunnustamise probleemid

Ajaloodoktor Eero Medijainen
Tartu Ülikooli uusima aja professor

Peamiselt tänu õigusteadlastele oleme omaks võtnud veendumuse, et USA mittetunnustamise poliitika aitas Eestit ja teisi Balti riike läbi nõukogude okupatsiooni. Ajaloolaste üldkäsitlused levitavad arvamust, et I maailmasõja järel levis rahvusvahelistes suhetes enesemääramise printsiip, mis kergendas Eesti iseseisvumist. Mõlemad seisukohad vajaksid korrigeerimist. Esiteks ei olnud enesemääramine I maailmasõja järel sugugi ühetähenduslik mõiste ja Eesti toetus pigem nõukogude arusaamale ja õigusloomele, Wilsoni loosung enesemääramisest Balti riikidele ei laienenud. Teiseks pole selge, mida näiteks USA 1922 tunnustas? Okupatsiooni mittetunnustamise puhul tekib küsimus, kas rahvusvahelises õiguses loob millegi mittetunnustamine automaatselt positiivse tulemuse ehk tunnustamise?